SOMESÄÄNNÖT

*Seura kannustaa edustamaan seuraamme aktiivisesti sosiaalisessa mediassa ja toivoo kaikkien seuran jäsenien, toimihenkilöiden ja muiden kannattajien kunnioittavan näitä sääntöjä sosiaalisessa mediassa toimiessaan.*

* Edustamme somessa seuraamme Jyväskylän Kiri & Kirittäret Junioreita. Päivityksissä näkyy meidän iloisuutemme, lapsikeskeisyys ja urheilullisuus, joka edistää seuramme positiivista mielikuvaa.
* Jokaisella on oikeus yksityisyyteen. Joukkueen jäsenten valokuvia tai henkilötietoja ei saa levittää ilman heidän (alaikäisillä vanhempien) suostumustaan. Valokuvien julkaisemiseen tarvitaan sekä joukkueen johdon että kuvissa näkyvien joukkuetoverien hyväksyntä. Mikäli joku kuvissa esiintyvistä pyytää kuvan poistamista, se on tehtävä välittömästi.
* Kuvan ottajan tulee aina kunnioittaa tekijänoikeuksia. Jos olet epävarma siitä, onko kuvaa lupa julkaista, pyydä lupa kuvattavalta tai jätä kuva julkaisematta.
* Meidän toiminnassamme ei hyväksytä kiusaamista, häirintää tai epäasiallista käytöstä, myöskään sosiaalisessa mediassa. Emme hyväksy provosoivia, rasistisia tai muuten epäasiallisia viestejä tai päivityksiä, sillä ne eivät kuulu joukkueurheiluun tai hyvän käytökseen. Kiusaaminen on aina kiusaamista, oli se sitten harjoituksessa, ottelussa tai sosiaalisessa mediassa. Mikäli huomaamme kiusaamista tai negatiivista arvostelua sosiaalisessa mediassa, tutkimme tilannetta tarvittaessa yhteistyössä seuran tai joukkueen edustajan kanssa.
* Kaikki asiat eivät kuulu sosiaaliseen mediaan. Näitä ovat esimerkiksi joukkueen jäsenten terveydentilaan liittyvät asiat, joukkueen strategiat tai sisäiseen käyttöön tarkoitetut videot.
* Julkaisujen tulee edistää positiivista ilmapiiriä seuran, joukkueen ja sen jäsenten keskuudessa. Päivityksissä ei tule esittää negatiivisia arvosteluja muiden joukkueen tai seuran jäsenien, toimihenkilöiden, turnauksen järjestäjien tai tuomareiden suhteen.
* Emme julkaise somessa mitään, mitä emme voisi sanoa ääneen kaikkien kuullen.